Ryanair lukker med sikkerhed sin base i Billund Lufthavn, da fagbevægelsen ikke inden deadline har valgt at droppe sin varslede konflikt mod selskabet, som skulle begynde 18. juli.

Det oplyser Ryanair i en pressemeddelelse.

Det irske flyselskabs marketingchef, Kenny Jacobs, siger, at han er ked af, at den danske fagbevægelses "misforståede handling har tvunget Ryanair til at lukke selskabets to danske baser".

- Men det er den eneste måde, hvorpå vi kan sikre, at vores kunder kan blive ved med at flyve til og fra Danmark, lyder det i pressemeddelelsen.

Basen i Billund vil lukke 17. juli klokken 23.

LO trækker ikke sympati- og konfliktvarsler tilbage endnu

- Vi forholder os til, hvad Ryanair gør og ikke hvad de siger. Jeg er ked af, at de vælger ikke at indgå en overenskomst, siger Lizette Risgaard, næstformand i LO til TV 2, da hun hører om Ryanairs beslutning.

Først når Ryanair har dokumenteret, at de lukker deres baser i Danmark, trækker LO deres varsler tilbage.

- Vi afventer og ser, om de reelt gør det, siger Lizette Risgaard til TV 2 og fortsætter:

- Ryanair har sagt så meget gennem tiden. Vi trækker ikke vores sympati- eller konfliktvarsler tilbage, før Ryanair har dokumenteret, at de lukker deres baser i Danmark.

Hun understreger, at LO hele tiden har handlet efter Arbejdsrettens regler på området.

Ingen sammenhæng mellem billige billetter og ordentlige forhold

Lizette Risgaard fortæller, at der ikke er nogen sammenhæng mellem billige flybilletter og ordentlige arbejdsforhold.

- Jeg hørte i går, at Norwegian kunne være interesseret i Ryanairs ruter. Derfor bør man se positivt på, at LO sikrer en ordentlig løn og tryghed i ansættelsen til danske arbejdstagere.

Lizette Risgaard fortæller til TV 2, at Billund Lufthavns direktør deler samme syn på netop det punkt.